Polisie sluit 'daggawinkel' in Sedgefield | Netwerk24
Deur Jackie Kruger 23 April 2019 14:00
Lede van die Outeniqua-honde-eenheid het Saterdag reageer op inligting oor handel in dagga, sê kapt. Malcolm Pojie, polisiewoordvoerder.
Van die produkte wat dagga bevat wat in die winkel in Sedgefield gevind is.
Volgens hom is die polisielede na die winkel in Sedgefield. Daar het hulle op 'n aansienlike getal produkte afgekom wat dagga bevat.
Die produkte sluit daggaolie, lekkergoed, koekies, beskuit en troukoeke in – alles met dagga in. Die polisie het ook beslag gelê op 'n onbekende bedrag geld. Die waarde van die produkte word op R80 000 geraam.
'n Man (31) van Wildernis is in hegtenis geneem en sal binnekort in die landdroshof in Knysna verskyn op aanklag van handel in dwelms.
Volgens die polisie bly dit 'n prioriteit om die onwettige verspreiding van dwelms in die Wes-Kaap hok te slaan, ondanks onlangse veranderinge aan wetgewing wat die private kweek en gebruik van dagga gewettig het. Die verkoop van of handel in verbode dwelms bly 'n oortreding.
Die provinsiale polisiebestuur het die polisielede in 'n verklaring vir hul vinnige optrede geprys. Die polisie waarsku ook dat hy streng sal optree teen diegene wat by die onwettige verkoop van dwelms betrokke is.